
A mérési eredmények a valóságot tükrözik? – Kihívások a szívelégtelenség biomarker kutatásában…

Bevezetés: Napjainkban a szívelégtelen betegek gyógyszeres kezelésében sikeresen
alkalmazzák a neprilizin-gátló sacubitrilt angiotenzin II receptor antagonistával kombinálva,
mely jól mutatja a neprilizin (NEP) kiemelt szerepét a kardiovaszkuláris megbetegedések
patogenezisében. A sacubitril a NEP enzim gátlása révén jelentősen csökkenti a
kardiovaszkuláris okokból bekövetkező hospitalizációk számát és a halálozást. Fontos
azonban megjegyezni, hogy jelentős egyedi különbségek mutatkoznak a gyógyszeres kezelés
hatékonyságában és a terápiára adott válasz tekintetében, melynek hátterében álló
mechanizmusok feltárása volt jelen kutatásunk célja.
Módszerek: A szérum NEP koncentrációját kereskedelmi forgalomban kapható ELISA kittel,
a szérum NEP aktivitását végpontos fluoreszcens esszével határoztuk meg. A NEP gént
Sanger szekvenálással, a feltárt genetikai eltéréseket restrikciós fragment hosszúság
polimorfizmus (RFLP) vizsgálattal elemeztük.
Eredmények: A kardiovaszkuláris betegek szérum NEP koncentrációja jelentős
interindividuális eltéréseket mutatott (középérték: 35,41 pg/mL [min: 0,38 pg/mL; max:
10765 pg/mL; n= 75), melynek hátterében genetikai polimorfizmust sejtettünk. A
legmagasabb NEP koncentrációjú egyén (NEP= 10765pg/mL) NEP génjének
szekvenálásával a 23. exon chr3:155180618 pozíciójában, az irodalomban már rs701109
számon ismert NEP koncentrációt növelő mutációt azonosítottunk. Ennek a meglétét több
beteg esetében is vizsgáltuk, azonban a mutáció hiánya mellett is mértünk magas szérum
NEP koncentrációt. A NEP koncentráció és aktivitás közötti összefüggés vizsgálata felvetette
egy endogén NEP inhibitor jelenlétét a szérumban. A négyszeresére hígított szérum több,
mint 60%-kal csökkentette a rekombináns NEP aktivitását. A két leggyakoribb szérum
fehérje (IgG, albumin) mintából történő eltávolítása nem növelte meg a szérum endogén NEP
aktivitását, viszont megszüntette a rekombináns NEP-re kifejtett gátlóhatását. Az IgG nem
befolyásolta, míg az albumin 15,03 g/L IC50 értékkel jelentősen csökkentette a rekombináns
NEP aktivitását.
Megbeszélés: Az albumin a szérum NEP endogén inhibitora, mely a NEP aktivitásának
csökkentésén túl befolyásolhatja az ELISA alapú NEP koncentrációmérések eredményeit.
Mindez új színben tünteti fel - az általunk is használt módszerekkel meghatározott - eddig
leközölt tanulmányok megállapításait. Következésképpen a NEP élettani szabályozása és a
NEP inhibitorok hatásmechanizmusa számos meglepetést tartogat az elkövetkező időkre.



